Berigtigelse til Kommissionens forordning (EF) nr. 997/2001 af 22. maj 2001 om ændring af forordning (EF) nr. 805/1999 om visse gennemførelsesforanstaltninger til Rådets forordning (EF) nr. 718/1999 om en kapacitetspolitik for EF's indlandsflåder til fremme af vandvejstransporten

Denne tekst ophæver og erstatter teksten, der blev offentliggjort i De Europæiske Fællesskabers Tidende L 139 af 23. maj 2001, side 11.

KOMMISSIONENS FORORDNING (EF) Nr. 997/2001

af 22. maj 2001

om ændring af forordning (EF) nr. 805/1999 om visse gennemførelsesforanstaltninger til Rådets forordning (EF) nr. 718/1999 om en kapacitetspolitik for EF's indlandsflåder til fremme af vandvejstransporten

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 718/1999 af 29. marts 1999 om en kapacitetspolitik for Fællesskabets indlandsflåder til fremme af vandvejstransporten(1), særlig artikel 9, stk. 3, og

ud fra følgende betragtninger:

(1) I henhold til artikel 7 i forordning (EF) nr. 718/1999 fastsætter Kommissionen de praktiske bestemmelser om gennemførelse af den kapacitetspolitik for indlandsflåden, der er fastlagt i samme forordning.

(2) Ved artikel 4 i Kommissionens forordning (EF) nr. 805/1999(2), ændret ved forordning (EF) nr. 1532/2000(3), om visse gennemførelsesforanstaltninger til forordning (EF) nr. 718/1999 blev "gammelt for nyt"-reglens kompensationsforhold fastsat med virkning fra den 29. april 1999.

(3) I henhold til artikel 4, stk. 2, i forordning (EF) nr. 718/1999 skal "gammelt for nyt"-reglens kompensationsforhold reduceres løbende, således at det hurtigst muligt og i regelmæssige etaper nedbringes til nul senest den 29. april 2003.

(4) "Gammelt for nyt"-reglens kompensationsforhold blev ved artikel 1 i forordning (EF) nr. 1532/2000 om ændring af forordning (EF) nr. 805/1999 reduceret fra tyvendedagen efter deres offentliggørelse, dvs. fra den 3. august 2000.

(5) Under hensyntagen til den retlige forpligtelse til at nedbringe kompensationsforholdene til nul senest den 29. april 2003 og under hensyntagen til den økonomiske udvikling i indlandsflådernes forskellige markedssektorer bør "gammelt for nyt"-reglens kompensationsforhold atter reduceres.

(6) "Gammelt for nyt"-reglens forskellige kompensationsforhold, der er omhandlet i artikel 4 i forordning (EF) nr. 718/1999 og fastsat i artikel 4 i forordning (EF) nr. 805/1999 og ændret ved artikel 1 i forordning (EF) nr. 1532/2000, bør derfor reduceres, men på en sådan måde, at resultaterne af den strukturelle sanering, der blev påbegyndt i 1990, ikke går tabt. Kompensationsforholdet for tørlastfartøjer bør reduceres til 0,60:1, da denne sektor fortsat er i vækst; for tankskibene bør der foretages en mindre justering af kompensationsforholdet til 0,90:1, da denne sektor giver anledning til bekymring på grund af manglende vækst; for skubbebådene bør der foretages en lidt kraftigere justering til 0,25:1, da der ikke er nogen udtalt overkapacitet i denne sektor.

(7) Den Sagkyndige Gruppe vedrørende Kapacitetspolitik og Fremmeindsats for EF-flåderne, der er fastsat ved artikel 6 i Kommissionens forordning (EF) nr. 805/1999, har afgivet udtalelse om de i denne forordning fastsatte foranstaltninger -

UDSTEDT FØLGENDE FORORDNING:

Artikel 1

I forordning (EF) nr. 805/1999 foretages følgende ændringer:

1) I artikel 4, nr. 1, ændres tallene "0,80:1" til "0,60:1".

2) I artikel 4, nr. 2, ændres tallene "1,15:1" til "0,90:1".

3) I artikel 4, nr. 3, ændres tallene "0,50:1" til "0,25:1".

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 22. maj 2001.

På Kommissionens vegne

Loyola De Palacio

Næstformand

(1) EFT L 90 af 2.4.1999, s. 1.

(2) EFT L 102 af 17.4.1999, s. 64.

(3) EFT L 175 af 14.7.2000, s. 74.